Aarhus har fået sin første dyreambulancen, der rykker ud til dyr i nød.

Annonce

Når uheldet er ude, og et pindsvin er blevet påkørt på landevejen , hvad gør du så?

Projektleder Nina Orthmann-Brask (tv,) forklarer Helena Cawsey (th.), hvordan hun skal bruge udstyret i dyreambulancen. Helena Cawsey er én af de nye frivillige i Aarhus. Foto: Kim Haugaard

Du ringer 1812, hvor du får fat i Dyrenes Vagtcentral.

Og så får du højst sandsynligt selskab af Helena Cawsey eller en af de andre frivillige dyrereddere i Aarhus.

Med en nyopstartet dyreambulance i Aarhus er der nu fem på landsplan.

Annonce

Nu på vejene i Aarhus

Der er to grunde til, at dyreambulancen nu skal køre på de århusianske veje.

»Statistikken fra vagtcentralen viser, at der er rigtig mange tilskadekomne dyr i Aarhus, så der er et behov,« fortæller Nina Orthmann-Brask, der er zoologi og projektleder i Dyrenes Beskyttelse.

I år har der været 4.946 sager i det område, der tidligere var Aarhus Amt, som dyreambulancen nu skal dække.

Sager, som Falck eller kredsformænd fra Dyrenes Beskyttelse tidligere har taget sig af, hvis der skulle rykkes ud.

Nina Orthmann-Brask peger desuden på, at der i Aarhus er brug for mere viden om nødstedte dyr som supplement til Falck, der ellers primært tager sig af transport og aflivning af århusianske dyr i nød.

Annonce

Redder pindsvin

20 frivillige århusianere har været på introduktionsforløb til dyreambulancen i denne uge.

Samtidig har de kørt ud til de sager, der er dukket op, så ambulancen er allerede i fuld gang.

»Vi har allerede været ude ved både marsvin, pindsvin og fugle i introduktionsugen,« fortæller Nina Orthmann-Brask, der oplærer de frivillige.

Især påkørte pindsvin har dyreambulancen travlt med på dette tidpunkt af året.

»Der er rigtig mange pindsvin med store unger på det her tidspunkt. De er ude og samle mad, inden de går i hi,« fortæller Nina Orthmann-Brask.

I hele landet har der indtil videre været 49.555 sager.

Annonce

I dyrenes tjeneste

Frivilligkorpset spænder bredt både alders- og erfaringsmæssigt.

Helena Cawsey er én af de frivillige, der skal køre dyreambullancen i Aarhus.

»Jeg har en stor passion for dyr, så jeg vil gerne hjælpe dem, der ikke har en ejer, eller har det for dårligt til at leve videre,« fortæller Helena Cawsey, der har været medlem af Dyrenes Beskyttelse i omkring 20 år.

Til daglig arbejder hun som souschef på Hotel Oasia, og fritiden vil hun nu bruge på dyreambullancen.

»Jeg har ikke så meget erfaring med dyr som nogle af de andre, men det får jeg med tiden,« fortæller hun.

I starten kører redderne ud til sager to og to, så de kan udveksle erfaringer undervejs.

En typisk dag for en dyreredder består i at håndtere, transportere og indfange faunadyr, som for eksempel pindsvin, svaner og flagermus, der naturligt befinder sig i naturen, men på den ene eller anden måde har været ude for et uheld.